Ilha di sal sa tem kremason, ki ta fazi parti di novu cimitéri ki sa ber sa konstruidu na zona di Fátima. É soluson ki atxadu pa cimitéri di Santa Maria ki sta pa fitxa.
Ideia di fitxa kasa di cimitéri dexa tudo alguen contenti. Kuantu uns sta di akordu ku construson di un novu cimitéri, otus sa kré pa poi kel ki sta, ainda mas grandi.
Mas disison sta tomadu e Cambra Municipal dja fla mês ka ta volta tras. Pamodi kel construson, dja tem munti anus, alen di ser pikinoti sta na un kau ki ten txeu nível freátiku.( nível freátiku – undi ki ten un lensu di agu na fundu di txon)
Uns tempu atras un equipa di Universidade de Cabo Verde e otu di Cambra Municipal di Sal fazi txeu pisquisas giológicas pa identifica terrenu. Ês scodji zona di Fátima pa fika novu cimitéri. Projetu e planu ku tudu informason ta sta konkluidu já, e ta ser aprisentadu pa Direson-Feral di Ambienti, na speransa di un votu pusitivu.
I si DGA da sinal verdi, obras ta komesa na poku tenpo, ti mas ou menos 2016. Konstruson ta fika pertu di rotunda di Fátima, na um lugar di doz a três hectar. Edilidade di Sal kré un cimitéri modernu. Projectu teni kremason, katakunba, sala ecuménica di apoiu pa interu e plantason di arvores na zona ki ta circulal.
“Santa Maria é un sidadi ki tem txeu diversidade cultural. Ta mora alguen di tudu kontinenti, ti di país ki kremason é um kusa normal di kontisi. Kel servisu li dja foi pididu, mas nda nu ka teni soluson di satisfazi kes ki kre cremason. Alen di kela, solo eka ilástiku, logu kata da pa nu nterra tudu difuntu na mesmu lugar”, si ki edil Jorge Figueiredo fla.
Mas autarca sa tenta kalma moradoris di Santa Maria. Kel cimitéri ki sta gosi ka ta ser distruido ou iliminadu. Ta fika aberto só pa bisitas. “ Tudu kês ki tem se enti kiridu ki sta la nterradu podi fazi bisita normalmente. Alen di kela, pamodi se valor patrimonial nu ta bai renova e da dignidade pa kel cimitéri”, eh fla.
Na kel cimitéri ki sta gosi di Santa Maria sta koba di inportantis figuras di stória di Sal. Sima di Manuel António Martins, principal responsável pa povuamentu di ilha apartir di pontu Sul-Santa Maria-, homi ki ncentiva splorason di salina di Pedra de Lume i ki poi primeru kaminho-di-ferro na território purtuguês.
AVoz
kea_Latn kea_Latn kea_Latn kea_Latn kea_Latn kea_Latn kea_Latn kea_Latn uzn_Latn